Imtella' Diċembru 7, 2021 Madwar 70 tabib li attendew għall-festin kbir tal-Milied fin-naħa t'isfel ta' Spanja ħarġu pożittivi għall-Covid-19. L-awtoritajiet tas-saħħa fi Spanja qalu li ħafna mit-68 infettati huma tobba u infermiera li jaħdmu fit-taqsima tal-kura intensiva tal-isptar reġjonali ta' Malaga. L-awtoritajiet tas-saħħa qalu li huma kienu qed jattendu għall-festin li sar l-Erbgħa u li għalih attendew madwar 170 ruħ. Ingħad li qabel il-festin, il-mistiedna kollha kellhom test negattiv tal-covid iżda aktar minn nofshom jinsabu fi kwarantina. L-awtoritajiet tas-saħħa qalu li l-ħaddiema infettati kienu mlaqqma kompletament u s'issa m'għandhom ebda sintomi. Rapport fil-midja Spanjola qalu li tqabbdu tobba u infermieri li jaħdmu f'dipartimenti oħrajn tal-isptar reġjonali ta' Malaga f'Andalusia biex ikopru l-kollegi tagħhom. Din it-tifqiegħa kompliet iżżid mat-tħassib dwar ir-riskju li l-Covid ikompli jinfirex waqt attivitajiet soċjali fi żmien il-Milied. Biex inaqqsu minn dan ir-riskju, l-awtoritajiet tas-saħħa f'Andalusia appellaw lill-istaff fl-isptar tagħhom biex ma jattendux għall-festini tal-Milied. It-Tnejn li għadda, il-Prim Ministru Spanjol Pedro Sanches ħeġġeġ lin-nies biex jibqgħu viġilanti għall-Covid matul il-btajjel. Bħal bosta pajjiżi Ewropej, matul dawn l-aħħar ġimgaħt Spanja rreġistrat żieda fl-infezzjonijiet tal-Covid u żied sew it-tħassib dwar ir-raba' mewġa ta' każijiet hekk kif qed joqorbu aktar xhur kesħin.